**Záväzná prihláška do 1. kola výberového konania na Pražské Quadriennale 2027 – slovenská expozícia v rámci Výstavy krajín a regiónov**

*/Bratislava, 30. júl 2025/* *Divadelný ústav so sídlom v Bratislave spolu s Ministerstvom kultúry SR vyhlasuje výzvu na predkladanie projektov do slovenskej expozície na Výstave krajín a regiónov v rámci 16. ročníka Pražského Quadriennale scénografie a divadelného priestoru, ktoré sa bude konať 8. – 17. 6. 2027 na Výstavisku Praha, Holešovice.*

Predložené projekty na reprezentáciu Slovenska musia zodpovedať zadaniu Umeleckej koncepcie PQ 2027 s názvom **Absencie a tichá – ako priestory možností pre scénografické vízie budúcnosti** (viac informácií: <https://pq.cz/cz/pq-2027/umelecka-koncepce/>).

Táto téma sa nechápe ako prázdne miesta, ale ako priestory možností: ako formy historickej a umeleckej reflexie, estetické a dramaturgické nástroje i výzvy zamyslieť sa nad scénografiou budúcnosti.

Pozornosť sa upriami na to, čo nebolo a nie je vidieť a počuť, čo sa odohráva mimo – svetiel reflektorov, javiska, mimo tradičných centier, kánonov a učebníc. Absencie a tichá môžu odkazovať aj na niečo z minulosti, čo už nie je, pretože to zaniklo, zmizlo.

Téma takisto otvára priestor scénografickým prístupom, ktoré absenciu a ticho využívajú alebo ich tematizujú – ako nástroj na usmernenie vizuálnej, sluchovej či haptickej pozornosti, na formovanie rytmu a obohatenie úlohy scénografie, aj o prácu s telom či spoluprácu s ďalšími umelcami a umelkyňami.

Absencia a ticho môžu byť príležitosťou na premýšľanie o tom, čo ešte nie je, čo ešte len vznikne – scénografia ako priestor nových možností, nápadov a obrazov.

**Termín podania prihlášok do 1. kola výberového konania na slovenskú expozíciu do Výstavy krajín a regiónov PQ 2027 je do 15. 9. 2025.** Po tomto termíne predložené návrhy projektov nebudú do výberového konania zaradené.

V rámci 1. kola odborná porota posúdi nasledovné:

* vystihnutie zadanej témy PQ 2027 podľa výzvy hlavného usporiadateľa,
* výtvarné riešenie,
* technický náčrt predkladaného projektu.

**Vybrané projekty, ktoré budú spĺňať vyššie uvedené náležitosti, budú do 30. 9. 2025 elektronicky oboznámené o postupe do 2. kola, v ktorom dostanú skicovné vo výške 250 €.**

**Postupujúce projekty v 2. kole dodajú do 14. 11. 2025 nasledovné podklady:**

• podrobnú kurátorskú koncepciu vrátane hlavnej témy, inštalačného poňatia a kontextových aspektov expozície a tvorivého tímu;

• vysvetľujúci text, ako navrhovaná koncepcia podporuje celkovú umeleckú koncepciu PQ 2027;

• základný návrh idey vizuálneho riešenia expozície (vizuálne riešenie a textový komentár) – predpokladaná veľkosť expozície je 20 m2 (bude spresnená);

• predpokladaný rozpočet pre jednotlivé položky expozície, pričom predpokladaný finančný príspevok MK SR pre expozíciu na Výstave krajín a regiónov je 35 000 € a rozpočet musí obsahovať všetky predpokladané náklady (autorské honoráre, výrobu, realizáciu a i.);

• životopis kurátora/-ov alebo autora/-ov s prehľadom doterajšej činnosti.

**Odoslaním prihlášky potvrdzujete svoj záväzný záujem o reprezentovanie Slovenska na Výstave krajín a regiónov na PQ 2027 a prípadnú účasť v 2. kole. Pre viac informácií kontaktujte Zuzanu Poliščák Šnircovú, koordinátorku za Divadelný ústav, na** **zuzana.snircova@theatre.sk** alebo na mobilnom čísle: 0905 605 909.

**PRIHLÁŠKA DO 1. KOLA je dostupná vo forme web formulára:**

Odkaz na formulár: <https://forms.gle/RixsxXsshViF6VWU8>





Divadelný ústav je štátnou príspevkovou organizáciou v zriaďovateľskej pôsobnosti Ministerstva kultúry Slovenskej republiky. Zaoberá sa komplexným výskumom, dokumentáciou, vedeckým spracovaním a poskytovaním informácií o divadelnej kultúre na Slovensku od vzniku prvej profesionálnej scény v roku 1920. Spravuje kultúrne dedičstvo v oblasti slovenskej divadelnej kultúry (činohra, opera, balet, tanec, bábkové divadlo, moderné performatívne druhy). Vo svojej odbornej činnosti systematicky zhromažďuje, vedecky spracováva a sprístupňuje múzejné, knižničné, archívne a dokumentačné fondy z histórie a súčasnosti slovenského profesionálneho divadla a zabezpečuje komplexný informačný systém o profesionálnom divadle na Slovensku.